PMIndiaData/PMIndiaSum huggingface dataset:
ઈન્સ્ટિટ્યૂટ ઑફ ચાર્ટર્ડ અકાઉન્ટન્ટ્સ ઑફ ઈન્ડિયા (આઇસીએઆઈ) અને ઈન્સ્ટિટ્યૂટ ઑફ પ્રોફેશનલ અકાઉન્ટન્ટ્સ ઑફ રશિયા (આઈપીએઆર) વચ્ચેના સમજૂતીપત્રને કેન્દ્રીય મંત્રીમંડળની મંજૂરી

ઈન્સ્ટિટ્યૂટ ઑફ ચાર્ટર્ડ અકાઉન્ટન્ટ્સ ઑફ ઈન્ડિયા (આઇસીએઆઈ) અને ઇન્સ્ટિટ્યૂટ ઑફ પ્રોફેશનલ અકાઉન્ટન્ટ્સ ઑફ રશિયા (આઈપીએઆર) વચ્ચે સમજૂતીપત્ર પર સહીસિક્કા કરવા પ્રધાનમંત્રી શ્રી નરેન્દ્ર મોદીના અધ્યક્ષ સ્થાને મળેલી કેન્દ્રીય મંત્રીમંડળની બેઠકમાં મંજૂરી આપવામાં આવી છે. વિગતો: ઈન્સ્ટિટ્યૂટ ઑફ ચાર્ટર્ડ અકાઉન્ટન્ટ્સ ઑફ ઈન્ડિયા (આઇસીએઆઈ) અને ઇન્સ્ટિટ્યૂટ ઑફ પ્રોફેશનલ અકાઉન્ટન્ટ્સ ઑફ રશિયા (આઈપીએઆર) વચ્ચે સમજૂતીપત્ર (એમઓયુ) પર સહીસિક્કાને મંજૂરીથી વ્યવસાયિક અકાઉન્ટન્સિ તાલીમ, વ્યવસાયિક નીતિશાસ્ત્ર, ટેકનિકલ સંશોધન, અકાઉન્ટિંગના જ્ઞાનમાં પ્રગતિ, વ્યવસાયિક અને બૌદ્ધિક વિકાસના ક્ષેત્રોમાં પરસ્પર સહકાર સ્થાપવામાં મદદ મળશે. અમલીકરણની વ્યૂહરચના અને લક્ષ્યાંકો: આ સૂચિત એમઓયુ પ્રોફેશનલ અકાઉન્ટન્સિ તાલીમ, વ્યવસાયિક નીતિશાસ્ત્ર, ટેકનિકલ રિસર્ચ, અકાઉન્ટન્ટ્સના વ્યવસાયિક વિકાસ સંદર્ભનાં વિચારો અને માહિતીની આપલે દ્વારા અકાઉન્ટન્સિના વ્યવસાયની બાબતોમાં સહકારને મજબૂત કરવાનો ઉદ્દેશ ધરાવે છે. પરિસંવાદો, પરિષદો અને બેઉ પક્ષકારોને લાભકર્તા પરસ્પર સંયુક્ત પ્રવૃત્તિઓ દ્વારા પરસ્પર સહકારને ઉત્તેજન આપવાનો અને વિશ્વમાં આ વ્યવસાયને ઉત્તેજન આપવા માટે ભારત અને રશિયામાં અકાઉન્ટન્સિના વ્યવસાયના વિકાસ અંગે અદ્યતન માહિતીઓ પૂરી પાડવાનો પણ હેતુ ધરાવે છે. પક્ષકારો માહિતીની મદદના માર્ગ તરીકે એકમેકની વૅબસાઇટ્સને લિન્કેજ પણ ઊભી કરી આપશે. મોટી અસર: આઈસીએઆઇ અને આઇપીએઆર, રશિયા વચ્ચેના એમઓયુથી ટૂકાંથી લાંબા ગાળાના ભાવિમાં રશિયામાં વ્યવસાયિક તકો મેળવવા માટેની આઈસીએઆઇના સભ્યોની ભાવિ આશાને વધારાનો વેગ પૂરો પાડશે. આ એમઓયુનો ઉદ્દેશ આઈસીએઆઇના સભ્યો અને બે જે તે સંસ્થાઓના શ્રેષ્ઠ હિતમાં પરસ્પર લાભકર્તા સંબંધ વિક્સાવવા ભેગા મળીને કાર્ય કરવાનો છે. આ એમઓયુ સાથે, અકાઉન્ટન્સિના વ્યવસાયમાં સેવાઓની નિકાસ પૂરી પાડીને રશિયા સાથે ભાગીદારી મજબૂત કરવા આઈસીએઆઈને સમર્થ બનાવશે. લાભો: આઈસીએઆઈના સભ્યો દેશોમાં વિવિધ સંસ્થાઓમાં માધ્યમથી ટોચના સ્તરના પદો ધરાવે છે અને એક દેશની જે તે સંસ્થાના નિર્ણયો/નીતિ બનાવતી વ્યૂહરચનાઓને પ્રભાવિત કરી શકે છે. આઈસીએઆઈ વિશ્વના 45 દેશોના 68 શહેરોમાં ચૅપ્ટર્સ અને પ્રતિનિધિરૂપ કચેરીઓના વિશાળ નેટવર્ક મારફત એમના જે તે દેશમાં પ્રવર્તમાન પદ્ધતિઓ વહેંચીને મહત્વની ભૂમિકા અદા કરવા પ્રતિબદ્ધ છે જેથી ભારત સરકાર વિદેશી રોકાણને આકર્ષવા અને એમને ભારતમાં એમનું માળખું સ્થાપવા માટે પ્રોત્સાહિત કરવા એમના દ્વારા અનુસરાતી શ્રેષ્ઠ પદ્ધતિઓને અપનાવી શકે. આ એમઓયુ કોર્પોરેટ બાબતોના મંત્રાલય, ઈન્સ્ટિટ્યૂટ ઑફ ચાર્ટર્ડ અકાઉન્ટન્ટ્સ ઑફ ઈન્ડિયા અને ઇન્સ્ટિટ્યૂટ ઑફ પ્રોફેશનલ અકાઉન્ટન્ટ્સ ઑફ રશિયાને લાભકર્તા રહેશે. પશ્ચાતભૂમિકા: ઈન્સ્ટિટ્યૂટ ઑફ ચાર્ટર્ડ અકાઉન્ટન્ટ્સ ઑફ ઈન્ડિયા (આઇસીએઆઈ) ભારતમાં ચાર્ટર્ડ અકાઉન્ટન્ટ્સના વ્યવસાયના નિયમન માટે ચાર્ટર્ડ અકાઉન્ટન્ટ્સ કાયદા, 1949 હેઠળ સ્થપાયેલ કાનૂની સંસ્થા છે. આઈસીએઆઈએ શિક્ષણ, વ્યવસાયિક વિકાસ, ચાર્ટર્ડ અકાઉન્ટન્ટ્સના વ્યવસાયમાં પ્રગતિની સાથે અકાઉન્ટિંગ, ઑડિટિંગ અને નીતિશાસ્ત્રના ઉચ્ચ ધારાધોરણો જાળવવામાં અપાર યોગદાન આપ્યું છે જેને વૈશ્વિક રીતે સ્વીકૃતિ મળી છે. ઇન્સ્ટિટ્યૂટ ઑફ પ્રોફેશનલ અકાઉન્ટન્ટ્સ ઑફ રશિયા (આઈપીએઆર) રશિયામાં અકાઉન્ટન્ટ્સનું સૌથી મોટું બિનનફાના ઉદ્દેશવાળું એસોસિયેશન છે.
જળ સંસાધન પ્રબંધન તેમજ વિકાસ સહયોગના ક્ષેત્રમાં ભારત અને ઈઝરાયલ વચ્ચે સહમતિ પત્રને કેબિનેટની મંજૂરી

પ્રધાનમંત્રી શ્રી નરેન્દ્ર મોદીના અધ્યક્ષસ્થાને કેન્દ્રિય મંત્રીમંડળે જળ સંસાધનના પ્રબંધન તેમજ વિકાસ સહયોગના ક્ષેત્રમાં ભારત અને ઈઝરાયલની વચ્ચે સહમતિ પત્ર (એમઓયુ) પર હસ્તાક્ષર કરવા પર પોતાની મંજૂરી આપી દીધી છે. દ્વિપક્ષીય સહયોગ દ્વારા જળના કુશળ ઉપયોગ સાથે જોડાયેલ તકનીકો, સૂક્ષ્મ સિંચાઈ, અપશિષ્ટ જળની રિસાઈક્લિંગ/પુનઃ ઉપયોગ, વિલવણીકરણ, જળભૃત પુનર્ભરણ અને નજીકના ક્ષેત્રોમાં જળ સંરક્ષણ સાથે જોડાયેલ તકનીકોને મજબૂત બનાવવું સંભવ થઈ શકશે, જેથી બંને દેશોને ફાયદો થશે. ભારત જળ સંસાધનના પ્રબંધન તેમજ વિકાસ સહયોગના ક્ષેત્રમાં ઑસ્ટ્રેલિયા, રવાંડા, કંબોડિયા, ઈરાન, ઈરાક, ફિઝી, ચીન અને બહરીનની સાથે પહેલેથી જ સમજૂતી થઈ ચૂકી છે.
પ્રધાનમંત્રીએ જાણીતા ગાયક, KK તરીકે જાણીતા કૃષ્ણકુમાર કુન્નાથના નિધન પર શોક વ્યક્ત કર્યો

પ્રધાનમંત્રી શ્રી નરેન્દ્ર મોદીએ જાણીતા ગાયક કૃષ્ણકુમાર કુન્નાથના નિધન પર ઊંડો શોક વ્યક્ત કર્યો છે, જેઓ કેકે તરીકે જાણીતા હતા. શ્રી મોદીએ કહ્યું કે તેમના ગીતો દરેક વય જૂથના લોકોની વિશાળ શ્રેણીની લાગણીઓને પ્રતિબિંબિત કરે છે. પ્રધાનમંત્રીએ ટ્વીટ કર્યું; "કેકે તરીકે જાણીતા જાણીતા ગાયક કૃષ્ણકુમાર કુન્નાથના અકાળે અવસાનથી વ્યથિત થયો છું. તેમના ગીતોમાં લાગણીઓની વિશાળ શ્રેણી પ્રતિબિંબિત થાય છે કારણ કે તમામ વય જૂથોના લોકો સાથે એક તાલ મેળવ્યો હતો. અમે તેમના ગીતો દ્વારા તેમને હંમેશા યાદ રાખીશું. તેમના પરિવાર અને ચાહકો પ્રત્યે સંવેદના. ઓમ શાંતિ."
કેબિનેટે જળવાયુ પરિવર્તન પરના સંયુક્ત રાષ્ટ્રસંઘના ક્યોટો પ્રોટોકોલની બીજી પ્રતિબદ્ધતા અવધિની બહાલીને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રી મંડળે ગ્રીન હાઉસ ગેસના ઉત્સર્જનને લગતા ક્યોટો પ્રોટોકોલના બીજા તબક્કાના કમીટમેન્ટ પીરીયડના મૂલ્યાંકનને પોતાની મંજૂરી આપી દીધી છે. ક્યોટો પ્રોટોકોલના બીજા તબક્કાના કમીટમેન્ટ પીરીયડનો પ્રારંભ 2012 માં થયો હતો. અત્યાર સુધી 65 દેશોએ બીજા કમીટમેન્ટ પીરીયડને બહાલી આપી છે. જળવાયુ પરિવર્તનની બાબતો ઉપર આંતરરાષ્ટ્રીય સહમતી સાધવા અંગે ભારત દ્વારા ભજવાયેલી મહત્વની ભૂમિકાને ધ્યાનમાં રાખીને આ નિર્ણય પર્યાવરણીય સુરક્ષા અને કલાયમેટ જસ્ટીસના વૈશ્વિક ઉદ્દેશને સમર્પિત થયેલા રાષ્ટ્રોના સમુહમાં ભારતના નેતૃત્વને પ્રદર્શિત કરે છે. ભારત દ્વારા ક્યોટો પ્રોટોકોલની આ બહાલી અન્ય વિકાસશીલ દેશોને પણ આ પ્રકારની પ્રવૃત્તિ હાથ ધરવા માટે પ્રેરણા આપશે. સંતુલિત વિકાસની પ્રાથમિકતાઓ સાથેની આ સંધિના ગાળા હેઠળના ક્લીન ડેવલપમેન્ટ મીકેનીઝમ (સીડીએમ) પ્રોજેક્ટસનું અમલીકરણ ભારતમાં રોકાણને પણ આકર્ષિત કરશે. સંયુક્ત રાષ્ટ્રસંઘનું કલાયમેટ ચેન્જ ઉપરનું ફ્રેમવર્ક કન્વેશન વાતાવરણમાં ગ્રીન હાઉસ ગેસના એકત્રીકરણને એક એવા ચોક્કસ સ્તર પર સંતુલિત કરવાનો પ્રયત્ન કરી રહ્યું છે જ્યાં વાતાવરણ પદ્ધતિને ઓછામાં ઓછી દખલગીરી થાય. વાતાવરણમાં ગ્રીન હાઉસ ગેસના વર્તમાન ઊંચા સ્તર માટે મુખ્યત્વે વિકસિત દેશો જવાબદાર છે તેમ સમજીને ક્યોટો પ્રોટોકોલ વિકસિત દેશો ઉપર નિશ્ચિત લક્ષ્યાંકોને પુરા કરવા માટે, આર્થિક સંસાધનો પુરા પાડવા માટે અને વિકાસશીલ દેશોને ટેકનોલોજી પૂરી પાડવા માટે ભાર મુકે છે. ક્યોટો પ્રોટોકોલ હેઠળ ભારત જેવા વિકાસશીલ દેશો ઉપર ફરજીયાત એવું કોઈ બંધન કે લક્ષ્યાંકો નથી. પાર્શ્વભૂમિકા ક્યોટો પ્રોટોકોલ 1997માં સ્વીકારવામાં આવ્યો હતો અને તેનો પ્રથમ કમીટમેન્ટ પીરીયડ 2008 થી 2012 સુધીનો હતો. વર્ષ 2012માં દોહા ખાતે ક્યોટો પ્રોટોકોલના બીજા કમીટમેન્ટ પીરીયડના સુધારાઓ (દોહા સુધારાઓ) સફળતાપૂર્વક વર્ષ 2013 થી 2020 સુધીના સમયગાળા માટે અપનાવવામાં આવ્યા હતા. વિકસિત દેશોએ દોહા સુધારાઓના ‘ઓપ્ટ ઇન” પ્રોવિઝન હેઠળ તેમના કમીટમેન્ટનું અમલીકરણ કરવાની શરૂઆત અગાઉથી જ કરી દીધી છે. ભારતે પ્રિ-2020 ના સમયગાળામાં વિકસિત દેશોના સમૂહ દ્વારા કરવામાં આવતા વાતાવરણીય પગલાઓના મહત્વ ઉપર હંમેશાથી ભાર મુક્યો હતો. ઉપરાંત, તેણે ઇક્વિટી અને કોમન પણ વિભિન્ન જવાબદારીઓ અને સંલગ્ન સક્ષમતાઓના સિદ્ધાંતો (સીબીડીઆર અને આર સી) વગેરે જેવી વાતાવરણીય પ્રવૃત્તિઓ કે જે કન્વેન્શનના સિદ્ધાંતો અને પ્રવધાનો ઉપર આધારિત હોય તેની તરફેણ કરી છે.
પ્રધાનમંત્રીએ શ્રી બિલ ગેટ્સ સાથે સાથે ચર્ચા કરી

પ્રધાનમંત્રી શ્રી નરેન્દ્ર મોદીએ આજે બિલ એન્ડ મિલિન્ડા ગેસ્ટ ફાઉન્ડેશનના સહ-અધ્યક્ષ શ્રી બિલ ગેટ્સ સાથે વીડિયો કોન્ફરન્સના માધ્યમથી વાર્તાલાપ કર્યો હતો. બંને મહાનુભવોએ કોવિડ-19 મહામારી સામે વૈશ્વિક પ્રતિક્રિયા અંગે ચર્ચા કરી હતી અને આ મહામારીને ખતમ કરવા માટે વૈજ્ઞાનિક નાવીન્યતા તેમજ સંશોધન અને વિકાસમાં વૈશ્વિક સહકારના મહત્વની પણ ચર્ચા કરી હતી. આરોગ્ય કટોકટી સામેની લડાઇમા ભારતે અપનાવેલા સાચવેતીપૂર્ણ અભિગમ પર પ્રધાનમંત્રીએ વિશેષ પ્રકાશ પાડ્યો હતો – આ અભિગમ લોકો સુધી યોગ્ય સંદેશો પહોંચાડીને લોકોને તેમાં સાંકળવાનું સુનિશ્ચિત કરવા પર આધારિત છે. તેમણે જણાવ્યું હતું કે, કેવી રીતે તે લોક કેન્દ્રિત, નીચેથી ઉપર સુધી (બોટમ-અપ) દૃષ્ટિકોણે શારીરિક અંતરને સ્વીકૃતિ અપાવવામાં, અગ્ર હરોળમાં કામ કરી રહેલા કર્મચારીઓ માટે સન્માન અને માસ્ક પહેરવા, યોગ્ય સ્વચ્છતા જાળવવી તેમજ લૉકડાઉનની જોગવાઇઓનું સન્માન કરવામાં સહાયતા કરી છે. પ્રધાનમંત્રીએ એ વાતનો પણ વિશેષ ઉલ્લેખ કર્યો હતો કે, કેવી રીતે સરકાર તરફથી ભૂતકાળમાં ઉઠાવવામાં આવેલા પગલાં એટલે કે – આર્થિક સમાવેશનું વિસ્તરણ કરવું, આરોગ્ય સેવાઓને છેવડાની વ્યક્તિ સુધી પહોંચાડવાની વ્યવસ્થા વધુ સુદૃઢ બનાવવી, સ્વચ્છ ભારત મિશનના માધ્યમથી સાફ-સફાઇ અને સ્વચ્છતાને લોકપ્રિય બનાવવા, લોકોની રોગ પ્રતિકારક શક્તિ વધારવામાં ભારતના આયુર્વેદથી મેળવેલા જ્ઞાનનું ગ્રહણ કરવા વગેરેથી – વર્તમાન મહામારી સામે લડવામાં ભારતના પ્રયાસોની કાર્યદક્ષતા વધારવા માટે મદદ મળી શકી છે. પ્રધાનમંત્રીએ માત્ર ભારત જ નહીં, બલ્કે સમગ્ર વિશ્વમાં અન્ય અનેક ભાગોમાં ગેટ્સ ફાઉન્ડેશન દ્વારા કોવિડ-19 સામે લડવા માટે વૈશ્વિક સ્તરે કરવામાં આવેલા કાર્યોમાં સંકલન કરવાની સાથે સાથે આરોગ્ય સંબંધિત કાર્યોની પ્રશંસા કરી હતી. તેમણે શ્રી ગેટ્સને પાસેથી વિશ્વના કલ્યાણ માટે ભારતની ક્ષમતાઓ અને સામર્થ્યનો કેવી રીતે બહેતર ઉપયોગ થઇ શકે તે અંગે પણ સૂચનો માંગ્યા હતા. આ સંદર્ભે બંને મહાનુભવોએ જે વિચારો પર ખાસ ધ્યાન આપ્યું હતું તેમાં, ગ્રામીણ વિસ્તારોમાં છેવાડાની વ્યક્તિ સુધી આરોગ્ય સેવાઓનો લાભ પહોંચાડવા માટે ભારતના અનન્ય મોડલમાંથી પ્રેરણા લેવી, કોવિડથી અસરગ્રસ્ત વ્યક્તિના સંપર્કમાં આવ્યા હોવાની ભાળ મેળવવા માટે ભારત સરકાર દ્વારા તૈયાર કરવામાં આવેલી અસરકારક મોબાઇલ એપ્લિકેશનનો પ્રસાર અને તેનાથી આગળ ભારતની વિશાળ ફાર્માસ્યુટિકલ ક્ષમતાનો ઉપયોગ કરીને શોધવામાં આવેલી રસી તેમજ આરોગ્ય ચિકિત્સા સંબંધિત ઉત્પાદન વધારવાનું સામેલ છે. તેમણે એ વાતે પણ સંમતિ વ્યક્ત કરી હતી કે, વૈશ્વિક પ્રયાસો, ખાસ કરીને સાથી વિકાસશીલ દેશોના લાભની દિશામાં યોગદાન આપવાની ભારતની ઇચ્છા અને ક્ષમતાને ધ્યાનમાં રાખતા આ મહામારીનો સામનો કરવાની સંકલિત પ્રતિક્રિયા માટે હાલમાં ચાલી રહેલા વૈશ્વિક વિચારવિમર્શમાં તેને સામેલ કરવામાં આવે તે ખૂબ મહત્વપૂર્ણ છે. અંતે, પ્રધાનમંત્રીએ એવું સૂચન પણ આપ્યું હતું કે, કોવિડ-19 પછી ઉભરનારી જીવનશૈલીઓ, આર્થિક સંગઠન, સામાજિક વ્યવહાર, શિક્ષણ અને આરોગ્ય સેવાઓના પ્રસારના સાધનોમાં આવશ્યક પરિવર્તનો તેમજ ઉકેલોની આવશ્યકતા ધરાવતી સંબધિત ટેકનોલોજિકલ પડકારોનું વિશ્લેષણ કરવામાં ગેટ્સ ફાઉન્ડેશન નેતૃત્વની ભૂમિકાની નિભાવી શકે છે. તેમણે જણાવ્યું હતું કે, ભારતને પોતાના અનુભવોના આધારે વિશ્લેષણાત્મક અભ્યાસમાં યોગદાન આપીને ઘણી ખુશી થશે.
ભારત અને બાંગ્લાદેશ વચ્ચે બાહ્ય અંતરિક્ષના શાંતિપૂર્ણ ઉપયોગ અંગે સમજૂતીના કરારની સમિક્ષા કરાઈ

પ્રધાનમંત્રી શ્રી નરેન્દ્ર મોદીની અધ્યક્ષતા હેઠળ મળેલી ભારત સરકારની કેબિનેટે ભારત અને બાંગ્લાદેશ વચ્ચે બાહ્ય અવકાશના શાંતિપૂર્ણ ઉપયોગ માટે કરાયેલા સમજૂતિના કરારની સમિક્ષા કરવામાં આવી હતી. સમજૂતીના આ કરાર ઉપર એપ્રિલ 2017માં હસ્તાક્ષર કરવામાં આવ્યા હતા. સમજૂતીનો આ કરાર સ્પેસ, સાયન્સ, ટેકનોલોજી અને પૃથ્વી પર સેન્સીંગ માટે રિમોટ સેન્સીંગ, સેટેલાઈટ કોમ્યુનિકેશન, સેટેલાઈટ આધારિત નેવિગેશન, સ્પેસ સાયન્સ અને વિવિધ ગ્રહો અંગેની યાત્રાઓ, ઉપયોગીતાઓ, સ્પેસ ક્રાફટ અને સ્પેસ સિસ્ટમ, ગ્રાઉન્ડ સિસ્ટમ તથા સ્પેસ ટેકનોલોજીના ઉપયોગના સંદર્ભમાં આ સહયોગની સમીક્ષા કરવાની જોગવાઈ છે. આ સમજૂતીના કરાર દ્વારા, અવકાશ વિભાગ/ઈન્ડીયન સ્પેસ રિચર્ચ ઓર્ગેનાઈઝેશન (
પ્રધાનમંત્રીશ્રી નરેન્દ્ર મોદીની લુમ્બિની, નેપાળની મુલાકાત (16 મે 2022)

હું 16 મે 2022ના રોજ નેપાળના પ્રધાનમંત્રી આરટી માનનીય શેર બહાદુર દેઉબાના આમંત્રણ પર લુમ્બિની, નેપાળની મુલાકાત લઈશ. હું બુદ્ધ જયંતીના શુભ અવસર પર માયાદેવી મંદિરમાં પ્રાર્થના કરવા માટે આતુર છું. ભગવાન બુદ્ધના જન્મના પવિત્ર સ્થળ પર શ્રદ્ધાંજલિ આપવા માટે લાખો ભારતીયોના પગલે ચાલીને હું સન્માનિત છું. ગયા મહિને ભારતની મુલાકાત દરમિયાન અમારી ફળદાયી ચર્ચાઓ પછી હું પ્રધાનમંત્રી દેઉબાને ફરીથી મળવા માટે ઉત્સુક છું. અમે હાઇડ્રોપાવર, ડેવલપમેન્ટ અને કનેક્ટિવિટી સહિતના અનેક ક્ષેત્રોમાં સહકારને વિસ્તારવા માટે અમારી સહિયારી સમજણ પર નિર્માણ કરવાનું ચાલુ રાખીશું. પવિત્ર માયાદેવી મંદિરની મુલાકાત ઉપરાંત, હું લુમ્બિની મોનાસ્ટિક ઝોનમાં ઈન્ડિયા ઈન્ટરનેશનલ સેન્ટર ફોર બુદ્ધિસ્ટ કલ્ચર એન્ડ હેરિટેજના “શિલાન્યાસ” સમારોહમાં ભાગ લઈશ. હું નેપાળ સરકાર દ્વારા આયોજિત બુદ્ધ જયંતી નિમિત્તે યોજાનારી ઉજવણીમાં પણ હાજરી આપીશ. નેપાળ સાથેના આપણા સંબંધો અજોડ છે. ભારત અને નેપાળ વચ્ચેના સાંસ્કૃતિક અને લોકો વચ્ચેના સંપર્કો આપણા ગાઢ સંબંધોની કાયમી ઇમારત બનાવે છે. મારી મુલાકાતનો હેતુ આ સમય–સન્માનિત જોડાણોને ઉજવવા અને વધુ ગાઢ બનાવવાનો છે જે સદીઓથી ઉત્તેજીત કરવામાં આવ્યા છે અને આપણા આંતર–જોડાણના લાંબા ઇતિહાસમાં નોંધાયેલા છે.
પ્રધાનમંત્રીએ ચક્રવાત ‘એમ્ફાન’ સામે તૈયારીની સમીક્ષા કરી

પ્રધાનમંત્રી શ્રી નરેન્દ્ર મોદીએ બંગાળના ખાડીમાં ઊભા થયેલા ચક્રવાત ‘એમ્ફાન’નો સામનો કરવા માટે વહીવટીતંત્રે લીધેલા પગલાની આજે સમીક્ષા કરી હતી. પ્રધાનમંત્રીએ ઊભી થયેલી સ્થિતિ અને રાષ્ટ્રીય આપત્તિ નિવારણ ભંડોળ (એનડીઆરએફ) દ્વારા રજૂ કરવામાં આવેલી સ્થળાંતરણ માટે તૈયાર કરેલી યોજનાની સમીક્ષા કરી હતી. આ યોજના માટે રજૂ થયેલા પ્રેઝન્ટેશન દરમિયાન એનડીઆરએફના ડીજીએ જાણકારી આપી હતી કે, જ્યારે એનડીઆરએફની 25 ટીમો તૈનાત કરી છે, ત્યારે એનડીઆરએફની અન્ય 24 ટીમો દેશના વિવિધ વિસ્તારોમાં તૈયાર પણ રાખવામાં આવી છે. આ બેઠકમાં કેન્દ્રીય ગૃહ મંત્રી શ્રી અમિત શાહ, પ્રધાનમંત્રીના મુખ્ય સલાહકાર શ્રી પી કે સિંહા, કેબિનેટ સચિવ શ્રી રાજીવ ગૌબા તેમજ ભારત સરકારનાં અન્ય વરિષ્ઠ અધિકારીઓ સામેલ થયા હતા.
પ્રધાનમંત્રી અને કોમનવેલ્થ ઑફ ઓસ્ટ્રેલિયાના પ્રધાનમંત્રીએ ટેલીફોન પર વાત કરી

પ્રધાનમંત્રી શ્રી નરેન્દ્ર મોદીએ આજે કોમનવેલ્થ ઑફ ઓસ્ટ્રેલિયાના પ્રધાનમંત્રી મહામહિમ સ્કૉટ્ટ મોરિસન સાથે ટેલીફોન પર વાત કરી હતી. બંને નેતાઓ કોવિડ-19 મહામારી પર ચર્ચા કરી હતી તથા તેમની સંબંધિત સરકારોએ સ્થાનિક સ્તરે આ રોગચાળાનો સામનો કરવા અપનાવેલી પદ્ધતિઓ પર વાત કરી હતી. તેઓ આરોગ્યની કટોકટીના સંદર્ભમાં દ્વિપક્ષીય અનુભવો વહેંચવાના મહત્ત્વ પર સંમત થયા હતા, જેમાં સહિયારા સંશોધન પ્રયાસો સામેલ છે. પ્રધાનમંત્રીએ જણાવ્યું હતું કે, ભારત સરકાર ભારતમાં પ્રવાસ સંબંધિત નિયંત્રણોને કારણે ફસાયેલા ઓસ્ટ્રેલિયાના કોઈ પણ નાગરિકોને જરૂરી સુવિધા પૂરી પાડવા અને ટેકો આપવા તૈયાર છે. મહામહિમ પ્રધાનમંત્રી મોરિસને એવી ખાતરી આપીને જણાવ્યું હતું કે, ઓસ્ટ્રેલિયામાં ભારતીય વિદ્યાર્થીઓ સહિત ભારતીય સમુદાય ઓસ્ટ્રેલિયન સમાજના જીવંત ભાગ અને સમૃદ્ધ સમુદાય તરીકે પોતાનું સ્થાન જાળવી રાખશે. બંને નેતાઓએ પ્રવર્તમાન આરોગ્ય કટોકટીના સમાધાનની ચર્ચા કરવાની સાથે ભારત-ઓસ્ટ્રેલિયાની ભાગીદારીના બહોળા મહત્ત્વ પર પુનઃ ધ્યાન આપવા સંમત થયા હતા, જેમાં ભારત-પ્રશાંત વિસ્તારનો મુદ્દો સામેલ છે.
પ્રધાનમંત્રીએ પદ્મશ્રી પુરસ્કાર વિજેતા ડૉ. સુશોવન બંદ્યોપાધ્યાયના નિધન પર શોક વ્યક્ત કર્યો

પ્રધાનમંત્રી શ્રી નરેન્દ્ર મોદીએ પદ્મશ્રી પુરસ્કાર વિજેતા ડૉ. સુશોવન બંદ્યોપાધ્યાયના નિધન પર ઊંડો શોક વ્યક્ત કર્યો છે. એક ટ્વિટમાં, પ્રધાનમંત્રી કહ્યું; “ડૉ. સુશોવન બંદોપાધ્યાય માનવીય ભાવનાના સર્વશ્રેષ્ઠ પ્રતિક ગણાય છે. તેઓને એક દયાળુ અને વિશાળ હૃદયના વ્યક્તિ તરીકે યાદ કરવામાં આવશે. તેમણે ઘણા લોકોને સાજા કર્યા હતા. મને પદ્મ પુરસ્કાર સમારોહમાં તેમની સાથેની મારી વાતચીત યાદ છે. તેમના નિધનથી દુઃખ થયું છે. તેમના પરિવાર અને પ્રશંસકો પ્રત્યે સંવેદના. ઓમ શાંતિ.”
મંત્રીમંડળે “રાજેન્દ્ર સેન્ટ્રલ એગ્રિકલ્ચરલ યુનિવર્સિટી”નું નામ બદલીને “ડો. રાજેન્દ્ર પ્રસાદ સેન્ટ્રલ એગ્રિકલ્ચરલ યુનિવર્સિટી” કરવા માટેના બિલમાં સત્તાવાર સુધારાને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળે “રાજેન્દ્ર સેન્ટ્રલ એગ્રિકલ્ચરલ યુનિવર્સિટી”નું નામ બદલીને “ડો. રાજેન્દ્ર પ્રસાદ સેન્ટ્રલ એગ્રિકલ્ચરલ યુનિવર્સિટી” કરવા રાજેન્દ્ર સેન્ટ્રલ એગ્રિકલ્ચરલ યુનિવર્સિટી બિલ, 2015માં સત્તાવાર સુધારણા માટે તેના પશ્ચાતવર્તી અસરથી કાયદાનો અમલ કરવા મંજૂરી આપી છે. ડો. રાજેન્દ્ર પ્રસાદ સેન્ટ્રલ એગ્રિકલ્ચરલ યુનિવર્સિટી, પુસા શિક્ષણમાં ઇચ્છિત અને ઉત્કૃષ્ટ લક્ષ્યાંકો પરિપૂર્ણ કરે છે તથા કૃષિ અને આનુષંગિક વિજ્ઞાનોમાં અતિજરૂરી માનવબળને શિક્ષણ આપે છે. તેનાથી ટેકનિકલ માનવ સંસાધન અને માળખાગત સુવિધાઓની ખેંચ ઘટાડવામાં મદદ મળશે તથા વિસ્તારમાં પશુ સંવર્ધન, બાગાયતી અને મત્સ્ય ઉછેર સહિત કૃષિને વિકસાવવામાં સહાય મળશે. હાલની કોલેજો ખેડૂતોને નવી પદ્ધતિઓની જાણકારી આપવામાં મદદ કરશે, જેથી પ્રદેશમાં કૃષિ ક્ષેત્રે ઉત્પાદન અને ઉત્પાદકતામાં વધારો થશે.
પ્રધાનમંત્રીએ બિહારના ઘણા જિલ્લાઓમાં તોફાન અને વીજળી પડવાની ઘટનાઓને કારણે થયેલા મૃત્યુ પર શોક વ્યક્ત કર્યો છે

પ્રધાનમંત્રી શ્રી નરેન્દ્ર મોદીએ બિહારના ઘણા જિલ્લાઓમાં તોફાન અને વીજળી પડવાની ઘટનાઓને કારણે થયેલા મૃત્યુ પ્રત્યે શોક વ્યક્ત કર્યો છે. તેમણે કહ્યું કે સ્થાનિક વહીવટીતંત્ર બચાવ કાર્ય ખંતપૂર્વક હાથ ધરી રહ્યું છે. પ્રધાનમંત્રીએ ટ્વીટ કર્યું: "બિહારના ઘણા જિલ્લાઓમાં વાવાઝોડા અને વીજળી પડવાની ઘટનાઓમાં થયેલા જાનહાનિથી ખૂબ દુઃખ થયું. ભગવાન શોકગ્રસ્ત પરિવારોને આ અપાર નુકસાન સહન કરવાની શક્તિ આપે. રાજ્ય સરકારની દેખરેખ હેઠળ સ્થાનિક વહીવટીતંત્ર ઝડપથી ગતિશીલ રાહત અને બચાવ કાર્માં સામેલ છે."
પ્રધાનમંત્રીએ રાષ્ટ્રપતિ ભવનના સંગ્રહાલયના બીજા ચરણનું ઉદ્ઘાટન કર્યું

પ્રધાનમંત્રી શ્રી નરેન્દ્ર મોદીએ આજે (25-07-2016) રાષ્ટ્રપતિ ભવન સંગ્રહાલયના બીજા ચરણનું ઉદ્ઘાટન રાષ્ટ્રપતિ શ્રી પ્રણવ મુખરજી, ઉપરાષ્ટ્રપતિ શ્રી હામિદ અન્સારી તથા અન્ય મહાનભાવોની ઉપસ્થિતિમાં કર્યું. આ અવસર પર બોલતા પ્રધાનમંત્રીએ કહ્યું કે, આ પ્રસંગે પ્રકાશિત સાહિત્ય ગ્રંથ સમાન છે કે જે ઈતિહાસની છાપ છોડે છે. તેમણે કહ્યું કે સંગ્રહાલયના ઉદ્ઘાટનથી આજે એક મહાન ભૂતકાળના જીવનને પાછું લાવવાનો પ્રયાસ કરાયો છે. તેમણે કહ્યું કે રાષ્ટ્રપતિ મુખરજીનું યોગદાન વિશાળ છે, અને તેમણે રાષ્ટ્રપતિપદને પણ ઘણું બધું આપ્યું છે. તેમણે કહ્યું કે આપણે રાષ્ટ્રપતિ મુખરજી પાસેથી શીખી શકીએ છીએ કે કેવા વિભિન્ન રાજનીતિક પૃષ્ઠભૂમિવાળા લોકોની સાથે કાર્ય કરી શકાય છે. પ્રધાનમંત્રીએ કહ્યું કે એ અક્ષય ઉર્જા, જળ સંરક્ષણ અથવા ડિજીટલ ભારત થઈ શકે છે, આ દરેક પહેલો રાષ્ટ્રપતિ ભવનમાં લાગુ કરાઈ છે.
પ્રધાનમંત્રી બેન્જામિન નેતાન્યાહુને વડાપ્રધાન મોદીએ અનોખી ભેટ આપી

પ્રધાનમંત્રી શ્રી નરેન્દ્ર મોદીએ ઈઝરાયલના પ્રધાનમંત્રી શ્રી બેન્જામિન નેતાન્યાહુને ભારતમાં યહૂદીઓના આગમન અને ઐતિહાસિક વસવાટના પુરાવાના અવશેષરૂપે કેરળમાંથી બે પ્રતિકૃતિ ભેટ આપી હતી. તામ્રપત્રની આ બે અલગ અલગ પ્રતિકૃતિ ઇ.સ. પૂર્વેની 9-10મી સદીમાં ઘડાઈ હોવાનું મનાય છે. આ તાંબાની પ્લેટનો પહેલો સેટ ભારતમાં કોચીની યહૂદીઓના અવશેષોની જાળવણીની પ્રતિકૃતિ છે. તેને હિન્દુ રાજા ચેરામન પેરુમલે (જે ભાસ્કર રવિ વર્મા તરીકે પણ ઓળખાય છે) યહૂદી નેતા જોસેફ રેબનને ફાળવેલા રાજવી વંશવારસા અને વિશેષાધિકારની સનદ માનવામાં આવે છે. યહૂદી પરંપરા મુજબ જોસેફ રેબન પાછળથી પ્રિન્સ ઓફ શિંગલી તરીકે આરૂઢ થયા હતા. આ સ્થળ ક્રાંગેનોર તરીકે ઓળખાય છે. ક્રાંગેનોર એ સ્થાન છે જ્યાં યહૂદીઓ કોચીન અને માલાબારના અન્ય પ્રાંતમાં જતા અગાઉ આ દેશ માટે ધાર્મિક અને સાંસ્કૃતિક સ્વતંત્રતા માણતા હતા. શિંગલી ક્રાંગેનોરને યહૂદીઓ પવિત્ર સ્થાન અને બીજું જેરૂસાલેમ માને છે અને સ્થાનિક યહૂદીઓ શિંગલી ક્રાંગેનોરની રજ દરેક કોફીનમાં રાખતા હોય છે. કોચીના મટ્ટનચેરીમાં પરદેશી દેવળના કોર્પોરેશન દ્વારા આ પ્રતિકૃતિ ઉપલબ્ધ કરાવવામાં આવી હતી. તાંબાની બીજી પ્લેટ ભારત સાથેના યહૂદીઓના વેપારના પ્રારંભિક ઇતિહાસના દસ્તાવેજી પુરાવા માનવામાં આવે છે. આ પ્લેટ એ બાબતનો પુરાવો છે જેમાં સ્થાનિક હિન્દુ શાસકોએ કોલ્લામથી પશ્ચિમ એશિયા અને ભારતમાં વેપાર માટે ચર્ચ અને વિદેશી વેપારીઓને જમીન ફાળવી હતી અને કરમુક્તિના અધિકાર આપ્યા હતા. પશ્ચિમ એશિયન એસોસિયેશનમાં મુસ્લિમ, ખ્રિસ્તી, ઝોરોસ્ટ્રીયનનો યહૂદીઓના એક જૂથ તરીકેનો સમાવેશ કરાયો હતો. જેમણે જૂડિયો-પર્સિયન અને શક્ય એવા અરેબિક અને પહાલવી (મિડલ પર્સિયન)માં કરાર કર્યા હતા. આ પ્લેટમાં તેમના હસ્તાક્ષર જણાય છે જે આ લખાણથી અજાણ એવા સ્થાનિક કારીગરોએ કટ કર્યા છે. આ પ્લેટની પ્રતિકૃતિ કેરળના થિરુવલ્લામાં માલંકારા માર થોમા સિરીયન ચર્ચના સહકારથી ઉપલબ્ધ બની હતી. આ ઉપરાંત પ્રધાનમંત્રી શ્રી નરેન્દ્ર મોદીએ ઇઝરાયલના વડા નેતાન્યાહુને કેરળના પરદેશી યહૂદી સમાજે દાનમાં આપેલા તોરાહ ચર્મપત્ર પણ ભેટ આપ્યું હતું. લગભગ 100 વર્ષ અગાઉ લખાયેલું આ ચર્મપત્ર કોચીના પરદેશી દેવળને સમર્પિત છે જે 1568માં બંધાયું હતું. આ તોરાહ ચાંદીથી મઢેલા એક લાકડાના કોતરણી વાળા બોક્સમાં અને સોનાની કિનાર ધરાવતા મેટલ ક્રાઉનમાં આવરીને દક્ષિણ ભારતીય ઢબે શણગારીને કલાત્મક કાપડ પર રાખીને ભેટ ધરવામાં આવ્યું હતું.
કેબિનેટે મોડિફાઇડ સ્પેશિયલ ઈન્સેન્ટિવ પેકેજ સ્કીમમાં સુધારાને મંજૂરી આપી

પ્રધાનમંત્રી શ્રી નરેન્દ્ર મોદીના અધ્યક્ષસ્થાને કેન્દ્રિય કેબિનેટે ઈલેક્ટ્રોનિક ક્ષેત્રમાં પ્રોત્સાહક રોકાણો વધારવા માટે મોડિફાઇડ સ્પેશિયલ ઈન્સેન્ટિવ પેકેજ સ્કીમ (એમ-સિપ્સ)માં સુધારાને મંજૂરી આપીને વર્ષ 2020 સુધીમાં ઈલેક્ટ્રોનિક્સ ક્ષેત્રે ‘નેટ ઝીરો ઈમ્પોર્ટસ’ના ધ્યેય તરફ દેશને અગ્રેસર બનાવ્યો છે. એમ-સિપ્સમાં સુધારાને પગલે ભારતમાં ઈલેક્ટ્રોનિક્સ સિસ્ટમ ડિઝાઈન એન્ડ મેન્યુફેક્ચરિંગ (ઈએસડીએમ) ક્ષેત્રે રોકાણો વધારવા ઉપરાંત રોજગારની તકોનું સર્જન તેમજ આયાતો પરની નિર્ભરતા ઘટવાનું અનુમાન છે. સ્કીમ હેઠળ મળેલા પ્રોજેક્ટો પ્રત્યક્ષ અને પરોક્ષ રીતે 10 લાખ લોકો માટે રોજગાર સર્જવાની સંભાવના ધરાવે છે. યોજના હેઠળ તમામ રાજ્યો અને જિલ્લાઓને આવરી લેવાયા છે, જેના પગલે તેમને ઈલેક્ટ્રોનિક્સ મેન્યુફેક્ચરિંગ ક્ષેત્રમાં રોકાણો આકર્ષવાની તક સાંપડી છે. યોજના હેઠળ અત્યાર સુધીમાં 243 અરજીઓ મળી છે, જેમાંથી રૂ. 17,997 કરોડની રોકાણ દરખાસ્તો ધરાવતી 75 અરજીઓને મંજૂરી અપાઈ છે. યોજનામાં કરાયેલા મુખ્ય સુધારા આ મુજબ છે : (ક) યોજના હેઠળ 31મી ડિસેમ્બર, 2018 સુધી અથવા તો રૂ. 10,000 કરોડ સુધીનાં ઈન્સેન્ટિવ કમિટમેન્ટ (પ્રોત્સાહન માટે સ્વીકારેલી જવાબદારીઓ) મળે, બેમાંથી જે વહેલું હોય, ત્યાં સુધી અરજીઓ મેળવી શકાશે. જો ઈન્સેન્ટિવ કમિટમેન્ટ રૂ. 10,000 કરોડ સુધી પહોંચી જાય, તો વધુ નાણાંકીય કમિટમેન્ટ્સ લેવાં કે નહીં તેનો નિર્ણય કરવા માટે સમીક્ષા કરવામાં આવશે. (ખ) નવી મંજૂરીઓ માટે યોજના હેઠળ પ્રોત્સાહન પ્રોજેક્ટ મંજૂર થયા તારીખથી ઉપલબ્ધ બનશે, અરજી મળ્યા તારીખથી નહીં. (ગ) પ્રોજેક્ટ મંજૂર થયા તારીખથી પાંચ વર્ષના ગાળામાં કરવામાં આવેલાં રોકાણો પર જ પ્રોત્સાહનો મળશે. (ઘ) સામાન્ય રીતે, પાત્રતા ધરાવતી અરજીઓને સંપૂર્ણ અરજી સુપરત કર્યાના 120 દિવસમાં મંજૂરી આપવામાં આવશે. (ચ) યોજના હેઠળ પ્રોત્સાહનો મેળવનારા એકમે ઓછામાં ઓછાં ત્રણ વર્ષના ગાળા માટે વ્યાપારના હેતુ માટેના ઉત્પાદન (કોમર્શિયલ પ્રોડક્શન)માં રહેવું પડશે. (છ) પ્રોજેક્ટની મંજૂરીની ભલામણ કરનારી મૂલ્યાંક સમિતિના અધ્યક્ષસ્થાને ઈલેક્ટ્રોનિક્સ અને આઈટી મંત્રાલયના સચિવ રહેશે. (જ) રૂ. 6850 કરોડ (આશરે એક અબજ અમેરિકન ડોલર) કરતાં વધુ રકમનાં રોકાણો ધરાવતાં મેગા પ્રોજેક્ટો માટે કેબિનેટ સચિવના અધ્યક્ષસ્થાને નીતિ આયોગના સીઈઓ અને મેઇટી (એમઈઆઈટીવાય)ના સચિવ તેમજ ખર્ચ વિભાગના સચિવનો સમાવેશ કરતી એક સ્વતંત્ર સમિતિની રચના કરાશે. પશ્ચાદ્ભૂમિકાઃ જુલાઈ, 2012માં કેબિનેટે ઈલેક્ટ્રોનિક સિસ્ટમ ડિઝાઈન એન્ડ મેન્યુફેક્ચરિંગ (ઈએસડીએમ) ક્ષેત્રમાં મોટા પાયે મેન્યુફેક્ચરિંગને પ્રોત્સાહન આપવા માટેનું વિશિષ્ટ પ્રોત્સાહન પેકેજ ઉપલબ્ધ બનાવવા એમ-સિપ્સને મંજૂરી આપી હતી. આ યોજના હેઠળ વિશિષ્ટ આર્થિક ઝોન (એસઈઝેડ)માં રોકાણો માટે 20 ટકા મૂડી ખર્ચની તેમજ નોન-એસઈઝેડમાં 25 ટકા મૂડી ખર્ચ જેટલી સબસીડી આપવામાં આવે છે. યોજનામાં ઓગસ્ટ, 2015માં સંભાવનાઓ વધારવા તેમજ પ્રક્રિયાને સરળ બનાવવા અંગે ફેરફારો કરવામાં આવ્યા હતા. યોજના હેઠળ ઈએસડીએમ ક્ષેત્રમાં રૂ. 1,26,838 કરોડનાં રોકાણો આકર્ષવામાં આવ્યાં છે, જેમાંથી મેઈટી (એમઈઆઈટીવાય) દ્વારા રૂ. 17,997 કરોડનાં રોકાણોને મંજૂરી અપાઈ છે. એમ-સિપ્સને પગલે ઈલેક્ટ્રોનિક્સ ક્ષેત્રમાં રોકાણો પર હકારાત્મક અસર સર્જી શકાઈ છે.
કેન્દ્રીય મંત્રીમંડળે અનૌપચારિકથી ઔપચારિક અર્થ વ્યવસ્થા પરિવર્તન અંગેના વિષયે આંતરરાષ્ટ્રીય શ્રમ સંગઠન (આઈએલઓ)ની ભલામણ ક્રમાંક 204 (આર-204)ને પોતાની મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં મળેલી કેન્દ્રીય મંત્રીમંડળની બેઠકમાં અનૌપચારિકથી ઔપચારિક અર્થવ્યવસ્થા (ક્રમાંક 204)માં ફેરફાર કરવા અંગે આંતરરાષ્ટ્રીય શ્રમ સંગઠન (આઈએલઓ) દ્વારા સ્વીકારવામાં આવેલા નવા ઉપાયોને સંસદની સમક્ષ મુકવા માટેના પ્રસ્તાવને પોતાની મંજૂરી આપી છે. આંતરરાષ્ટ્રીય શ્રમ સંગઠનના આંતરરાષ્ટ્રીય શ્રમ સમંલેનના જૂન 2015માં જીનીવામાં યોજાયેલા 104મા સત્રમાં ઉપરોક્ત ભલામણોને સ્વીકારવામાં આવી હતી. ભારત દ્વારા પણ તેના સ્વીકાર અંગે સમર્થન જાહેર કરવામાં આવ્યું હતું. કેન્દ્રીય શ્રમ અને રોજગાર રાજ્ય મંત્રીએ આ સત્રમાં ભારતનું પ્રતિનિધિત્વ કર્યું હતું. આંતરરાષ્ટ્રીય શ્રમ સંગઠનના સંવિધાનના અનુચ્છેદ 19 હેઠળ, આઈએલઓના દરેક સદસ્ય દેશથી એ અપેક્ષિત છે કે તેઓ સંમેલનના સત્રની સમાપ્તિના એક વર્ષની અવધિ દરમ્યાન સક્ષમ પ્રાધિકરણ (ભારતના સંદર્ભમાં સંસદ)ની સમક્ષ સંમેલન દ્વારા સ્વીકારવામાં આવેલા ઉપાયોને પ્રસ્તુત કરે. આ ભલામણ મજૂરોના મૌલિક અધિકારનું સન્માન કરવું અને ઉદ્યમોના સર્જન, સંરક્ષણ અને સ્થિરતા, ઔપચારિક અર્થવ્યવસ્થામાં ઉત્કૃષ્ટ નોકરીઓને પ્રોત્સાહન પૂરું પાડવું અને ઔપચારિક અર્થવ્યવસ્થામાં આર્થિક એકમો અને કામદારોના પરિવર્તનમાં મદદ કરવા માટે સદસ્યોને દિશા – નિર્દેશ પુરા પાડે છે. આઈએલઓની ભલામણોને સ્વીકારવાથી ભારત પર કોઇ આર્થિક ભારણ નહીં પડે. કારણ કે આ ભલામણ દેશના દરેક કામદારોને લાગૂ પડે છે, જે આ ઉપાયની અભિપૃષ્ટિ કરે છે. આઈએલઓ કન્વેન્શન આંતરરાષ્ટ્રીય સંધિઓ છે જેમની સદસ્ય દેશ સંપુષ્ટિ કરે છે. આઈએલઓ કન્વેન્શનનું સત્યાપન એક સ્વૈચ્છિક પ્રક્રિયા છે. એક વખત સમ્પુષ્ટિ થયા પછી આઈએલઓ કન્વેન્શન વિશેષ કન્વેન્શનની સમ્પુષ્ટિ કરનારા દેશો પર કાયદાકીય રુપથી બાધ્યકારી થઇ જાય છે. આઈએલઓની ભલામણોને સમ્પુષ્ટિ માટે ખુલ્લી રાખવામાં આવતી નથી પરંતુ આ નીતિ, કાનૂન અને પ્રક્રિયાને તૈયાર કરવા સંદર્ભે રાષ્ટ્રીય સરકારોને માર્ગદર્શન પુરું પાડે છે. એક પ્રોટોકોલ કન્વેન્શનને આંશિક રુપથી સંશોધિત કરવાવાળું સાધન છે. કન્વેન્શન અને પ્રોટોકોલના કન્વેન્શનની ઔપચારિક સમ્પુષ્ટિના સંદર્ભમાં સરકાર રાષ્ટ્રીય કાયદાઓ અને પ્રક્રિયાઓને જુદા જુદા ધ્યાનમાં રાખીને નિર્ણય કરે છે. સદસ્ય દેશોમાં અનૌપચારિક અર્થવ્યવસ્થાની વિવિધતાને જોતા સક્ષમ પ્રાધિકારીને અનૌપચારિક અર્થવ્યવસ્થાની પ્રકૃતિ અને મર્યાદાની ઓળખ કરવાની સાથે ત્રિપક્ષીય તંત્રનો ઉપયોગ કરતાં ઔપચારિક અર્થવ્યવસ્થાની સાથે તે સંદર્ભની મર્યાદાઓ અને પ્રકૃતિની ઓળખ કરવાનું છે.